“Zangiotadagi shifoxonalarga yotqizilgan bemorlarning 96 foizi koronavirusga qarshi emlanmagan” — SSV

2022-yilning yanvar oyida Toshkent viloyatidagi Zangiota yuqumli kasalliklar shifoxonalariga jami 8601 nafar bemor murojaat qilgan bo‘lib, ulardan 6856 nafarini kattalar, 811 nafarini homilador ayollar, 934 nafarini esa bolalar tashkil etdi, deb xabar beradi SSV matbuot xizmati.

Ta’kidlanishicha, ushbu bemorlarning 8243 nafari koronavirusga qarshi vaksina olmagan. Kasallanganlarning bor-yo‘g‘i 358 nafari, ya’ni 4,1 foizi COVID-19 ga qarshi emlangan, xolos. Ularning orasida o‘lim holati qayd etilmagan.
“Aksincha, vaksina olmagan bemorlarda kasallik og‘ir va o‘ta og‘ir darajada kechib, hatto o‘lim holatlari ham kuzatilgan. Shundan kelib chiqqan holda, Sog‘liqni saqlash vazirligi yana bir bor yurtdoshlarimizni o‘z salomatligiga e’tiborli bo‘lib, koronavirusga qarshi vaksina olishga hamda buster doza bilan emlanishga chaqiradi”, — deyiladi xabarda.
Eslatib o‘tamiz, 15-yanvardan boshlab mamlakatda “Vaksina — to‘g‘ri tanlov” yutuqli o‘yinlari tashkil etilmoqda va u 5 oy davomida o‘tkaziladi. Unga ko‘ra, har hafta 35 ta velosiped, 25 ta televizor, 25 ta smartfon va 25 ta planshet o‘ynaladi. Har oyning so‘nggi shanba kunida esa superyutuq — Malibu avtomobili o‘ynalmoqda. 29-yanvar kuni o‘tkazilgan o‘yinda ilk g‘olib aniqlangan — Farg‘onaning Furqat tumanidan Bahodirjon Esonaliyev Xaliljon o‘g‘li Malibu egasiga aylangandi.

Avvalroq O‘zbekiston Sog‘liqni saqlash vazirligi ishbilarmon va tadbirkorlardan o‘z xodimlarini 2022-yil 20-yanvarga qadar koronavirusga qarshi emlashni hamda sababsiz emlanmaganlarni ishga qo‘ymaslik choralarini ko‘rishni so‘ragan edi. Ma’lum qilinishicha, bosh davlat sanitariya vrachining 2021-yil 17-iyuldagi 11-son qarorida 18 yoshdan katta aholi qatlamini koronavirus infeksiyasiga qarshi emlash belgilangan. Mehnat kodeksining 113-moddasiga ko‘ra, xodim emlanishni rad etsa, ish beruvchi uni ishga qo‘ymaslikka haqli.